Behandeling van angs | depressie
Wanneer ‘n pasiënt van die simptome ervaar, sal ‘n dokter jou fisies ondersoek en uitvra oor jou mediese geskiedenis. Indien daar nie fisies fout is nie, kan die pasiënt na ‘n sielkundige of ander professionele terapeute verwys word wat hom/haar sal evalueer. Die diagnose word gebaseer op die intensiteit van die simptome wat die pasiënt ervaar asook sy/haar gedrag en ingesteldheid.
Gebruik ‘n kombinasie van die volgende om angs beter te hanteer:
Medikasie soos deur ‘n geregistreerde sielkundige, psigiater of dokter voorgeskryf
Terapie om aandag te gee aan die emosionele respons ten opsigte van die angs
Kognitiewe gedragsterapie: pasiënt word geleer om die patrone en gedrag te herken en verander wat aanleiding gee tot hierdie gevoelens.
Kan die angs voorkom word?
Nee. Daar is egter goed wat die pasiënt kan doen om die simptome te beheer of verminder: Vermy of verminder inname van produkte met kaffeiëne soos koffie, tee, gaskoeldrank en sjokolade. Die pasiënt moet die dokter of apteker raadpleeg voor enige medikasie gebruik word. (Van die medikasie mag chemikalieë bevat wat die simptome van angs kan aanhelp.)
Hoe oorwin ‘n mens angsaanvalle?
‘n Mens moet leer hoe om die aanvalle te beheer en voorkom. Verder moet die aanvalle beter verstaan word. Dan kan dit beter beheer word. Enige biologiese verandering in die liggaam tydens ‘n angsaanval is nie die oorsaak van die aanval nie, maar wel die gevolg daarvan. Dis algemeen dat meer as een persoon in ‘n familie angsaanvalle kry. Dis as gevolg van gedrag wat kinders by ouers aanleer en nie as gevolg van genetiese faktore nie.
Hoe lank hou die aanvalle aan?
Dit kan van ‘n paar minute tot ‘n paar uur aanhou. Die duur van die aanval hang af hoe bang die persoon is en hoe hy/sy daarop reageer. Hoe groter die reaksie, hoe langer die aanval.
Wenke om stres en angs beter te bestuur
Luister musiek, gaan vir ‘n massering, lleer ontspanningstegnieke.
Eet gebalanseerde maaltye en moenie ‘n maaltyd oorslaan nie.
Beperk alkohol- en kaffeiëninname.
Fokus op jou asemhaling.
Doen jou bes. Moenie perfek probeer wees nie. Niemand is nie.
Wees trots op jou suksesse. Aanvaar jy kan nie alles beheer nie.
Plaas jou stres in perspektief: is dit regtig so erg as wat jy dink?
Humor: lag … baie en hard!
Probeer baie hard om negatiewe gedagtes met positiewes te vervang.
Raak betrokke by gemeenskapswerk.
Hou joernaal en vind so uit wat veroorsaak die stres.
Praat met vriende en familie. Sê hoe jy voel en hoe hulle jou kan help.
Kry professionele hulp by ‘n sielkundige, psigiater of huisdokter.